എം എ അബ്ദുൽ ഖാദിർ മുസ്ലിയാർ

കേരളത്തിൽ നിന്നുള്ള ഒരു ഇസ്ലാമിക പണ്ഡിതനായിരുന്നു എം എ അബ്ദുൽ ഖാദിർ മുസ്ലിയാർ.  സമസ്ത കേരള ജംഇയ്യത്തുൽ ഉലമ പ്രസിഡന്റ് ആയിരുന്ന ഇദ്ദേഹം ഗ്രന്ഥകാരനും സംഘാടകനുമായിരുന്നു.1951ൽ സമസ്ത കേരള ഇസ്ലാം മത വിദ്യഭ്യാസബോർഡിന്റെ രൂപീകരണത്തിൽ നിർണ്ണായക പങ്ക് വഹിച്ച ഇദ്ദേഹം നൂറുൽ ഉലമ എന്നാണ് അറിയപ്പെടുന്നത്.
കുടുംബം
1924 ജൂലൈ ഒന്നിന് (റജബ് 29) തിങ്കളാഴ്ച തൃക്കരിപ്പൂർ ഉടുമ്പുന്തലയിൽ കുറിയ അബ്ദുല്ലഹാജിയുടെയും നാലൂരപ്പാട് മറിയമിന്റെയും മകനായാണ് ജനനം. മാതൃപിതാവിന്റെയും അമ്മാവന്റെയും കീഴിൽ പ്രാഥമിക പഠനം നടത്തിയ ശേഷം വിദ്യാർഥിജീവിതം നയിച്ചത് ബീരിച്ചേരി ദർസിലായിരുന്നു. അവിടെ പ്രധാന മുദർരിസായിരുന്ന ശാഹുൽഹമീദ് തങ്ങൾക്കു കീഴിൽ പത്ത് വർഷം പഠിച്ചു.  ആധുനിക അറബിയിലും ഉറുദുവിലും പ്രാഗത്ഭ്യം നേടി. സ്വാതന്ത്ര്യസമരത്തിൽ ആകൃഷ്ടനാവുകയും മയ്യിത്ത് പരിപാലന സംഘ രൂപവത്കരണത്തിലൂടെ പൊതുരംഗത്ത് കടന്നുവരികയും ചെയ്തു. പാലോട്ട് മൂസക്കുട്ടി ഹാജിയിൽ നിന്നാണ് സംഘടനാ പ്രവർത്തനത്തിനുള്ള പ്രചോദനം ലഭിച്ചത്. 

1951ൽ ഇസ്ലാം മത വിദ്യാഭ്യാസ ബോർഡിലൂടെ സമസ്തയിലേക്ക് കാലെടുത്ത് വെച്ച എം.എ അബ്ദുൽഖാദിർ മുസ്ലിയാർ ദീർഘകാലം സമസ്തയുടെ മുൻനിരയിൽ പ്രവർത്തിച്ചു. 1989 മുതൽ സമസ്ത കേരള സുന്നി വിദ്യാഭ്യാസ ബോർഡിന്റെ അഖിലേന്ത്യ പ്രസിഡന്റായി. മദ്‌റസാധ്യാപകരുടെ സംഘടനയായ സമസ്ത കേരള ജംഇയ്യത്തുൽ മുഅല്ലിമീൻ രൂപം കൊണ്ടത് ഇദ്ദേഹത്തിന്റെ നേതൃത്വത്തിലായിരുന്നു. 1954ൽ സമസ്ത കേരള സുന്നി യുവജനസംഘം രൂപവത്കരണത്തിൽ പങ്കാളിയായ അദ്ദേഹം 1982ൽ ഇ.കെ ഹസൻ മുസ്ലിയാരുടെ പിൻഗാമിയായി പ്രസിഡന്റ് പദത്തിലെത്തി. 1995 വരെ 13 വർഷം ആ പദവിയിൽ സേവനം ചെയ്തു. 1989 മുതൽ സമസ്ത കേരള ജംഇയ്യത്തുൽ ഉലമ ഉപാധ്യക്ഷനായി തുടർന്നു. ശേഷം 2014ൽ സമസ്ത പ്രസിഡന്റായി തിരഞ്ഞെടുക്കപ്പെട്ടു. സമസ്തക്ക് ജില്ലാ കമ്മിറ്റി രൂപം കൊണ്ടപ്പോൾ 1973 മുതൽ അവിഭക്ത കണ്ണൂർ ജില്ലാ സമസ്ത സെക്രട്ടറിയായി തിരഞ്ഞെടുക്കപ്പെട്ടു. സമന്വയ വിദ്യാഭ്യാസത്തിന്റെ ശിൽപ്പിയായ അദ്ദേഹം ഉത്ഭവം മുതൽ സഅദിയ്യയുടെ സാരഥിയാണ്. ആനുകാലികങ്ങളിൽ സ്ഥിരമായി എഴുതാറുള്ള അദ്ദേഹത്തിന്റേതായി നാൽപതിലേറെ ഗ്രന്ഥങ്ങളുണ്ട്. മികച്ച സാമൂഹിക പ്രവർത്തനങ്ങൾക്ക് അംഗീകാരമായി നിരവധി അവാർഡുകളും ലഭിച്ചിട്ടുണ്ട്.  2015 ഫെബ്രുവരി 17 (റബീഉൽ ആഖിർ 27) നായിരുന്നു അന്ത്യം.

അവലംബം

വർഗ്ഗം:കേരളത്തിലെ ഇസ്ലാമിക പണ്ഡിതർ
വർഗ്ഗം:കേരളത്തിലെ സുന്നി-മുസ്ലിം പണ്ഡിതർ